Kvennalandslið Íslands í handbolta hélt í morgun áleiðis til Serbíu, þar sem liðið mætir heimakonum í undankeppni Evrópumótsins á laugardag. Leikurinn er lokaleikur undankeppninnar og er hreinn úrslitaleikur um sæti á EM.
Ísland tapaði í gærkvöldi með sex marka mun gegn Svíþjóð á Ásvöllum í Hafnarfirði, 29-23. Svíar tryggðu sér þar með sigur í riðlinum en Ísland og Serbía bítast um annað sætið, sem gefur sæti á EM. Serbar eru með tveimur stigum meira en Ísland og dugir því jafntefli, en vinni Ísland eru liðin með jafnmörg stig og íslenska liðið með betri innbyrðisstöðu úr leikjum liðanna, og tekur því annað sætið og fer á EM.
Sagði Steinunn Björnsdóttir, landsliðskona. Leikur Íslands og Serbíu er klukkan fjögur á laugardag og er sýndur beint á RÚV. Upphitun hefst í EM-stofunni þegar klukkuna vantar 20 mínútur í fjögur.
Hollendingurinn Erik ten Hag var í dag ráðinn þjálfari enska úrvalsdeildarliðsins Manchester United. Hann tekur við af Þjóðverjanum Ralf Rangnick í sumar, en Rangnick var ráðinn tímabundið þegar Ole Gunnar Solskjær var rekinn í nóvember. Ten Hag er 52 ára og hefur stýrt Ajax með eftirtektarverðum árangri undanfarin fimm ár. Hann gerir þriggja ára samning við Manchesterliðið og verður fimmti stjóri liðsins síðan goðsögnin Sir Alex Ferguson lét af störfum árið 2013, en liðið hefur ekki orðið Englandsmeistari á þeim tíma.
Undanúrslit Íslandsmóts karla í körfubolta hófust í gærkvöldi þegar Valur sótti Þór Þorlákshöfn heim, en Þórsarar eru ríkjandi Íslandsmeistarar. Valsmenn gerðu sér lítið fyrir og skelltu Þór með 89 stigum gegn 84 og eru 1-0 yfir í einvíginu, þar sem vinna þarf þrjá leiki til að komast í úrslit. Í kvöld er fyrsti leikur hins undanúrslitaeinvígisins þegar Njarðvík tekur á móti Tindastóli. Í dag hefst svo úrslitakeppni karla í handbolta með tveimur leikjum. ÍBV tekur á móti Stjörnunni klukkan fimm og klukkan hálfátta er leikur Reykjavíkurveldanna Vals og Fram.
